Нэбгырэ 52-рэ ауплъэкIугъ | Адыгэ Макъ\nНэбгырэ 52-рэ ауплъэкIугъ\nАвтор: Редакция\t/ 19.07.2019\t/ КЪЭБАРЫКlЭХЭР\t/\nIэпэIэсэныгъэ ин зиIэ врачхэм яIэпыIэгъу къоджэ псэупIэхэм ащагъотын амал щыIэ хъугъэ дэкIыгъо мафэхэр зэрафызэхащэхэрэм ишIуагъэкIэ. Зичэзыу дэкIыгъо мафэм медицинэ IофышIэхэр щыIагъэх Красногвардейскэ районым ит къуаджэу Улапэ.\nПсауныгъэм и Гупчэ иIофышIэхэм къякIолIагъэхэм зэкIэми скрининговэ уплъэкIунхэр афашIыгъэх.\nАдыгэ Республикэм псауныгъэр къэухъумэгъэнымкIэ и Министерствэ ипресс-къулыкъу къызэритыгъэмкIэ, къоджэдэсхэм ялъыдэкIуае зыфэдизыр, ялъэгагъэ, ащэчырэр зэрагъэшIагъ. Маммографие, лабораторнэ уплъэкIунхэр афашIыгъэх, гум изытет кардиовизорымкIэ еплъыгъэх. Джащ фэдэу терапевтым, психологым, кардиологым, неврологым зыгъэгумэкIырэ упчIэхэр афагъэзэнхэ алъэкIыгъ.\nПстэумкIи нэбгырэ 52-мэ япсауныгъэ изытет ауплъэкIугъ. Джы бэдзэогъум и 19-м зичэзыу дэкIыгъо мафэр Теуцожь районым ит къуаджэу Аскъэлае щыкIощт.